**Paskaidrojuma raksts  
Kuldīgas novada saistošie noteikumi Nr.\_\_\_ /2024**

**“Par braukšanas maksas atvieglojumiem Kuldīgas novadā”**

|  |  |
| --- | --- |
| Paskaidrojuma raksta sadaļa | Norādāmā informācija |
| 1. Mērķis un nepieciešamības pamatojums | Šobrīd braukšanas maksas atvieglojumu kārtību Kuldīgas novadā nosaka Kuldīgas novada domes saistošie noteikumi Nr. KNP/2022/15 “Par braukšanas maksas atvieglojumiem Kuldīgas novadā”, kas apstiprināti ar Kuldīgas novada domes 2022. gada 28. aprīļa sēdes lēmumu (prot. Nr. 5, p. 90.).  2023. gada 1. janvārī stājās spēkā [Pašvaldību likums](https://likumi.lv/ta/id/336956-pasvaldibu-likums) un zaudēja spēku likums “[Par pašvaldībām](https://likumi.lv/ta/id/57255-par-pasvaldibam)”. Saskaņā ar [Pašvaldību likuma](https://likumi.lv/ta/id/336956-pasvaldibu-likums) pārejas noteikumu 6. punktu dome izvērtē uz likuma “[Par pašvaldībām](https://likumi.lv/ta/id/57255-par-pasvaldibam)” normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam; līdz jaunu saistošo noteikumu spēkā stāšanās dienai, bet ne ilgāk kā līdz 2024. gada 30. jūnijam piemērojami uz likuma “[Par pašvaldībām](https://likumi.lv/ta/id/57255-par-pasvaldibam)” normu pamata izdotie saistošie noteikumi, ciktāl tie nav pretrunā ar šo likumu. Ievērojot šo regulējumu, ir izdodami jauni saistošie noteikumi par braukšanas maksas atvieglojumiem Kuldīgas novadā.  Pašvaldību likuma 44. panta otrajā daļā noteikts, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.  Atbilstoši Sabiedriskā transporta pakalpojumu likuma 14. panta trešajai daļai pašvaldībām ir tiesības noteikt braukšanas maksas atvieglojumus savā administratīvajā teritorijā, ja ar šo braukšanas maksas atvieglojumu noteikšanu pārvadātājam radītos zaudējumus pilnībā kompensē no pašvaldības budžeta.  Saistošo noteikumu izdošanas mērķis ir noteikt kārtību, kādā Kuldīgas novada pašvaldības (turpmāk arī – Pašvaldība) vispārējās pamatizglītības, vispārējās vidējās izglītības, profesionālās un profesionālās ievirzes izglītības iestāžu izglītojamie (turpmāk tekstā – izglītojamie), kā arī nestrādājošas personas, kuras sasniegušas 73 gadu vecumu, un kuru pamata dzīvesvieta deklarēta Kuldīgas novadā, ir tiesīgi izmantot braukšanas maksas atvieglojumus sabiedriskajā transportā, un kārtību, kādā Pašvaldība attiecīgajām pasažieru kategorijām kompensē transporta izdevumus. Atvieglojumi ir braukšanas maksas atlaide 100% apmērā sabiedriskajos transportlīdzekļos pilsētas nozīmes un reģionālās nozīmes maršrutu tīklu maršrutos Kuldīgas novada teritorijā, bet ne vairāk kā 60,00 euro apmērā gadā. |
| 2. Fiskālā ietekme uz pašvaldības budžetu | Līdzfinansējums tiek piešķirts apstiprinātā Pašvaldības budžeta ietvaros. Papildus ietekme uz budžetu nav plānota. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošajos noteikumos norādītie braukšanas maksas atvieglojumi paredzēti novada senioru materiālajam atbalstam, viņu ikdienas un mobilitātes un iekļaušanās sabiedrībā veicināšanai, kā arī izglītības iestāžu izglītojamajiem, nodrošinot ērtu pārvietošanos līdz iestādei, kurā tiek iegūta izglītība, tai skaitā profesionālās ievirzes izglītības iestādēm. Atvieglojumu izmantošana palielinās sabiedriskajā transportā pārvadāto pasažieru skaitu, veicinās sabiedriskā transporta pieejamību un tā efektīvāku izmantošanu, kā arī izglītojamo iesaisti profesionālās ievirzes (sporta, mūzikas vai mākslas) izglītības iestādēs. |
| 4. Ietekme uz administratīvajām procedūrām un to izmaksām | Saistošie noteikumi tiks publicēti oficiālajā izdevumā “Latvijas Vēstnesis”, Pašvaldības informatīvajā izdevumā un Pašvaldības mājaslapā.  Institūcija, kurā privātpersona var vērsties saistošo noteikumu piemērošanā, ir Kuldīgas Valsts un pašvaldības vienotais klientu apkalpošanas centrs, kā arī pagasta pārvaldes.  Par atkārtotas elektroniskās viedkartes saņemšanu personai būs jāveic samaksa saskaņā ar pakalpojuma sniedzēja norādīto cenrādi. Citas administratīvo procesu izmaksas nav paredzētas. |
| 5. Ietekme uz pašvaldības funkcijām un cilvēkresursiem | Saistošie noteikumi tiks īstenoti kā Pašvaldības brīvprātīgā iniciatīva jau esošo Pašvaldības funkciju un tām paredzēto personāla resursu ietvaros. Papildu cilvēkresursu iesaiste saistošo noteikumu īstenošanā netiek paredzēta. |
| 6. Informācija par izpildes nodrošināšanu | Saistošo noteikumu izpildi nodrošinās Kuldīgas Valsts un pašvaldības vienotais klientu apkalpošanas centrs un pagastu pārvaldes. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai – sabiedriskā transporta pakalpojumu pieejamība izglītojamajiem, personām, kuri sasnieguši 73 gadu vecumu, un viņu mobilitātes veicināšana. Pašvaldības izraudzītie līdzekļi ir leģitīmi un rīcība ir atbilstoša augstākstāvošiem normatīviem aktiem. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu izstrādes procesā notikušas konsultācijas ar Kuldīgas novada Valsts un pašvaldības vienotie klientu apkalpošanas centros strādājošajiem speciālistiem. Atbilstoši [Pašvaldību likuma](https://likumi.lv/ta/id/336956-pasvaldibu-likums) [46. panta](https://likumi.lv/ta/id/336956-pasvaldibu-likums#p46) trešajai daļai, lai informētu sabiedrību par saistošo noteikumu projektu un dotu iespēju izteikt viedokli, saistošo noteikumu projekts tiek publicēts Pašvaldības tīmekļa vietnē: [*www.kuldigasnovads.lv*](http://www.kuldigasnovads.lv). Plānotais sabiedrības līdzdalības veids – priekšlikumu un iebildumu izvērtēšana pēc projekta publicēšanas Pašvaldības tīmekļa vietnē. Pēc sabiedrības viedokļa saņemšanas un izskatīšanas, saņemto priekšlikumu vai iebildumu apkopošanas, tos, izvērtējot lietderības apsvērumus, paredzēts iekļaut saistošajos noteikumos.  Sabiedrības viedokļa noskaidrošanas termiņā līdz 2024. gada \_\_\_.  Saistošos noteikumus un paskaidrojuma rakstu izsludinās, tos publicējot oficiālajā izdevumā “Latvijas Vēstnesis”. |

Kuldīgas novada domes priekšsēdētāja Inese Astaševska